Coligny-moordsaak: Saak duur voortBetogers buite die Coligny-landdroshof tydens die beskuldigdes se vorige verskyning (28 April 2017). Foto: Verskaf Die aansoek om borgtog van Pieter Doorewaard (26) en Phillip Schutte (34) sal vandag in die Coligny-landdroshof in Noordwes voortgaan. Die twee staan tereg op aanklag van moord op Matlhomola Jonas Mosweu (16). Die mans het na bewering twee seuns betrap waar hulle sonneblomme uit boere se landerye gesteel het. Hulle het glo vir die seuns gesê om agter op hul bakkie te klim sodat die mans hulle polisiestasie toe kon neem. Een seun het weggehardloop en die ander seun, Matlhomola, het agter op die bakkie geklim. Hy het glo van die bakkie afgespring toe die voertuig om ŉ draai spoed verminder het. Matlhomola het sy nek gebreek en is op 20 April dood. ŉ Polisiebeampte het egter Dinsdag getuig die 16-jarige seun wat verlede week dood is nadat hy na bewering van ŉ bewegende bakkie afgeval het, is uit die bakkie gegooi. Lees alle vorige berigte oor Coligny op Maroela Media.